Kasper Bruun er med i ringen, når Mikkel Kessler skal genvinde sit verdensmesterskabsbælte 21. juni i Brøndbyhallen.

Kasper Bruun kom med på et afbud, da dansk-bosniske Ervis Masha af personlige årsager har sagt fra til opvarmningskampen. I stedet bliver det så det 21-årige boksetalent fra Pandrup Kasper Bruun, der skal i ringen før Mikkel Kesslers kamp. - Jeg begyndte at bokse selv præcis samtidig med, at Mikkel Kessler skrev professionel kontrakt med Team Palle. Det er ingen overdrivelse at sige, at jeg lige siden har fulgt hans karriere rimeligt tæt. Kasper Bruun bokser altså før Mikkel Kessler, men det betyder nu ingenting for letvægtsbokseren, der har godt styr på Kesslers bokseteknik. - Jeg studerer og forsøger at kopiere alle hans slag og bevægelser i ringen i det omfang, jeg kan, og min træner Søren Larsen tillader det. Jeg er kort fortalt Mikkel Kesslers allerstørste fan i det danske dronningrige ...!" Kasper Bruun er dog ifølge sin træner ikke så langt igen fra sit idol i teknik og form. - Jeg tør godt love, at han på næste lørdag vil gå i ringen i skarpeste superform og rustet til tænderne til at få størst mulig udbytte af det meget store karrieretilbud, siger Kasper Bruuns træner Søren Larsen. Kasper Bruun skal i sin blot tredje professionelle kamp op mod italieneren Roberto Priore. Mikkel Kessler skal forsøge at vinde verdensmesterskabsbæltet i supermellemvægt tilbage mod Dimitri Sartison.